So etz bini scho fast 2 Wucha da und dä Mentig het au d'Uni agfanga. I weiss gar nid wo afanga verzella… I han mi mitlerwiila scho rächt guat igläbt und fühla mi scho as biz dahei da. Kenna tuani zwar nonid sovil Lüt (näb mina Mitbewohnerinna und da andera Ustuschstudenta)-aber das kunnt sicher no! Sogar an dia komischa Essens- und Schlafzita gwöhni mi langsam. Nu das mit dera Siesta funktioniert bi mier nid so ganz   i  schaffes - au wenni uuh müad bin - nid zum zmitzt im Namittag go schlafa…höchstens mal a biz heraligga. Drum bini jetz au scho a biz übermüadet. Dia Wucha isch scho no recht streng. Han jeda Morga vo 9-14Uhr Vorlesiga (denn Mittag) und nachher am 16:30-20:30 wider Spanischkurs. Und denn gits Znacht (also bi mier). Mini Mitbewohnerinna schaffends aber durchus au zum am 24Uhr no azfanga kocha und denn kanni natürlich hina und vorna nid schlafa (dHüüser da sind halt scho recht ringhörig). Und da dr Uni Campus as  Stuck usserhalb vom Zentrum vo Murcia liit, muasi eba au no so "früah" uf da Bus. Das heisst gester und hüt. Ab morn bini gschider-han jetzt eba usagfunda wenn as d'Büs pünklich sind und wenn eher nid:-) und jetz weissi au dass dia spanischa Professora das mit dera akademischa Viartelstund recht "Ernst nömend" und drum dVorlesiga eh immer später afangend. Hüt morga hani zwüscha Ufstah und Busabfahrt öpa 15min zit kha han und bin denn so verpennt ad Uni. Zum Glück gits Cafeteria mit Espresso&Gipfeli - sus  hetti mi sicher nid zwei Minuta konzentriara chöna (obwohl en riesa Unterschied hettis ja ehrlichgseit nid gmacht, will i han eh nu öpa 20% vo dem verstanda wo dr Proffessor üs erklera het wella…Dä het aswia alli Wörter verschluckt und …mei isch das astrengend gsi….). Aber insgesamt isch min ersti Idruck vo dr Uni recht guat. Es isch wia gseit en riesa Campus usserhalb vor Stadt woma nur mit Bus erreicha kann. (Fast) Jedi Fakultät het denn sogar an eigeni Haltestell. Muasch also quasi dr Bus näh zum id Mensa zum go zmittag essa   Nei kasch natürlich au laufa. und kasch sogar Velos uslehna! Au d'Vorlesiga woni mier usgsuacht han sind cool. Vor allem zwei woni ir Meeresbiologie (letztes Studiajahr) macha: "Usbütig vo marina Ressourca" und "biologischi Ozeanografie".  Super Sach!  Freu mi echt druf. Aber naja es wird sicher au no müahsam (uf da Mentig muasi jo scho mal en Artikel präsentiera -in Spanisch natürlich. Na bravo!   Das wird sicher lustig. Aber z'coola a dem Kurs isch, dassmer sogar Exkursiona hend (jupee!!). Denn gömer go Meeresbiologa spila…. Und sogar Tutoria womer Diskussiona mit Fachlüt (Fischer, Forscher, etc.) füahrend. Wird sicher uh spannend. Ja alles in allem werdend d'Vorlesiga glaub halt eifach meh "angewandt" als in Züri.